Solberg: - Kommer til å bidra til fire vellykkede år
VG har tidligere presentert den komplette listen over statsråder, og Solberg kom ikke med noen overraskelser da hun presenterte den nye regjeringen onsdag morgen. - Jeg har vært opptatt av god geografisk representasjon, og alle landsdeler er representert i den nye regjeringen, sa Solberg til det fremmøtte pressekorpset. Landets nye statsminister sa også at hun hadde fokusert på å få en regjering med tung politisk kompetanske, der statsrådene har både vilje og evne til å jobbe ut fra den politiske plattformen regjeringspartiene har utviklet.- Det var viktig for meg å kombinere erfaring fra regjeringsapparatet med høy faglig kompetanse og efaring fra stortingsarbeid, sa Solberg. - Jeg mener dette blir en god og styringsdyktig regjering. Det er kunnskapsrike politikere på alle plasser, som kommer til å bidra til fire vellykke år, sa Høyre-lederen. Da Solberg presenterte listen over statsrådene, sa hun også noen ord om hver av dem. - Erna Solberg, statsminister, startet Solberg med et smil. Landets nye statsminister har arbeidet tett med Frp-leder Siv Jensen de siste ukene, men hun har også store forventninger til det videre samarbeidet med den nye finansministeren. - Hun kommer til å gjøre en utmerket jobb. Jeg gleder meg til å arbeide tett med henne, sa Solberg.Om kommunal- og moderniseringsminister Jan Tore Sanner (H), sa Solberg at han vil få et stort og viktig ansvarsområde i den nye regjeringen. Høyre-lederen sa at hun har jobbet med Sanner i mange år, og at hun kjenner ham som pliktoppfyllende og dyktig. - Ingen vil gjøre jobben med å modernisere offentlig sektor bedre enn ham, sa Solberg. Hun mener at Vidar Helgesen (H), den nye statsråden ved statsministerens kontor (SMK), har gode samarbeidsevner og stor politisk bredde i det arbeidet han har hatt. Solberg fokuserte på Helgesens lange internasjonale erfaring som generalsekretær i Det internasjonale institutt for demokrati og valgassistanse (IDEA), og hans regjeringserfaring som statssekretær i Utenriksdepartementet under Jan Petersen fra 2001 til 2005. - Samferdelsminister Ketil Solvik-Olsen (Frp, journ. anm.) kjenner dere som en dyktig, debattsterk og handlingssterk politiker. Han får blant annet ansvar for å bygge mer vei og kollektiv raskere, sa Solberg.Børge Brende (H) har landets nye statsminister hentet tilbake til norsk politikk igjen. Han blir nå Espen Barth Eides etterfølger, som utenriksminister. - Børge kjenner jeg godt fra mange år tilbake. Han var dyktig som statsråd i Bondevik II-regjeringen, og har senere hatt viktige jobber internasjonalt. Hans sterke kontaktnett blir viktig i jobben som utenriksminister, sa Solberg. Landets nye kultur- og kirkeminister, Thorhild Widvey (H), ble av Solberg omtalt som engasjert, mens Elisabeth Aspakers (H) erfaring fra både stortings- og regjeringsarbeid ble avgjørende for at hun fikk jobben som fiskeriminister. Tine Sundtoft (H) er et ubeskrevet blad for mange. Solberg fokuserte på hennes erfaring fra offentlig forvaltning og klimaarbeid i sin omtale av den nye miljøvernministeren.- Næringsminister Monica Mæland (Høyre, journ. anm.) har som byrådsleder i Bergen vist seg som dyktig administrativt og politisk. Hun vil vise sin lange styringserfaring og gjennomføringsevne som statsråd, sa Solberg. Tidligere i dag skrev VG om landets nye barne-, familie- og likestillingsminister Solveig Horne (Frp), som i 2010 twitret følgende: «Lurer på om det er helt greit at barnehagene leser homoeventyr for små barn?». Solberg er imidlertid ikke i tvil om at hun vil gjøre en god jobb. - Hun har et sterkt engasjement for barn, og har bred erfaring med disse spørsmålene fra Stortinget, sa Høyre-lederen.Bent Høie (H) ble tidlig utropt som favoritt til helseministerposten. Solberg mener Høie har et sterkt engasjement for å bedre kvaliteten i den norske helsetjenesten, og at han nyter stor respekt hos politiske motstandere såvel som hos de som jobber i helsesektoren. En av Robert Erikssons (Frp) viktigste oppgaver som ny arbeidsminister blir ifølge Solberg å gjennomføre siste del av pensjonsforliket og sikre at færre nordmenn faller gjennom sikkerhetsnettet. Partikollegaen Anders Annundsen tar over som justisminister, og for Solberg ble hans erfaring som leder av kontroll- og konstitusjonskomiteen på Stortinget utslagsgivende for at han fikk den viktige ministerposten.- Ine Eriksen Søreide har grundig politisk bakgrunn og stor sakskunnskap. Hun nyter stor respekt og kommer til å bli en utmerket forsvarsminister, mener Solberg. Sylvi Listhaug, som i en E24-kronikk i 2010 beskrev jordbruksavtalen i landbruket som «et kommunistisk system der det offentlige regulerer alt», blir ny landbruksminister. - Hun skal lede regjeringens arbeid med å videreutvikle norsk landbruk og sørge for nødvendige reformer, sa Solberg. - Den siste statsråden er Thorbjørn Røe Isaksen. Han har mye erfaring, selv om han er ung, og kommer til å bli en god kunnskapsminister, sa Solberg.
Norges nye statsminister skrøt uhemmet av sine nye statsråder da hun presenterte regjeringskabalen onsdag.